तुस खुशनसीब ओ जेकर थुआड़ी डाली पर जां आल दुआलै कोई कंडा नईं। मेरी ते पुच्छो नईं। कालजा छानती होए दा पेदा ऐ। जां फिरी ऐ समजो जे कंडें दी सेजा पर पेदा खीरी सफरा गी बलगै करनां। तुस मिगी कायर आखगे। आखी लैयो पर मेरी गल्ल बी सुनी लैयो। फिरी जो मर्जी आखेयो मिगी कोई गिला शिकवा नीं होग। असल च में इन्ना कायर-डरपोक नईं आं जिन्ना तुस समजा करदे ओ। गल्ल गै किज नेया मोड़ लेई लैंदी ऐ जे मिगी सब किज जरना सुनना पौंदा ऐ। स्थिति गै किज इस चाली शखण्डी दी चोला धरदी ऐ जे ओंगल तगर नईं चुक्कन होंदी, ते जात बाकियै दिक्कने दी मजबूरी होई जन्दी ऐ।